CELEX: 
Language: et
Date: 2017-06-12 00:00:00
Title: KOMISJONI DELEGEERITUD MÄÄRUS (EL) …/…, millega täiendatakse Euroopa Parlamendi ja nõukogu määrust (EL) nr 600/2014 seoses kauplemiseelse ja -järgse läbipaistvuse nõuetest erandi tegemisega teatavate kolmandate riikide keskpankade suhtes tehingute puhul, mille eesmärk on viia ellu raha-, valuuta- ja finantsstabiilsuspoliitikat

SELETUSKIRI
            
            
               1.DELEGEERITUD ÕIGUSAKTI TAUST
            
            
               1.1.Üldine taust ja eesmärgid
            
            
               Määrust (EL) nr 600/2014
                  1
                (mille kohta kasutatakse üldiselt nimetust „MiFIR“) hakatakse kohaldama 3. jaanuaril 2018 ja see asendab koos direktiiviga 2014/65/EL
                  2
                (MiFID II) direktiivi 2004/39/EÜ
                  3
                (MiFID I). MiFIRi ja MiFID II-ga nähakse ette ajakohastatud ühtne õigusraamistik, millega muu hulgas reguleeritakse investeerimisühingute, kauplemiskohtade, andmearuandlusteenuste osutajate ja liidus investeerimisteenuseid pakkuvate või investeerimisega tegelevate kolmanda riigi ühingute suhtes kohaldatavaid nõudeid. 
            
            
               MiFIRi ja MiFID II eesmärk on suurendada finantsturgude tõhusust, vastupanuvõimet ja terviklikkust eelkõige järgmiselt:
            
            
               tagades suurema läbipaistvuse: kauplemiseelse ja -järgse läbipaistvuskorra kehtestamine muudele finantsinstrumentidele kui aktsiad ning aktsiatega kauplemise puhul kehtiva läbipaistvuskorra karmistamine ja laiendamine;
            
            
               edendades kauplemist reguleeritud kauplemiskohtades: uue platvormide kategooria (organiseeritud kauplemissüsteemid) loomine tuletisinstrumentide ja võlakirjadega kauplemiseks ning kohustus kaubelda aktsiatega reguleeritud kauplemiskohtades;
            
            
               täites liidupoolsed tuletisinstrumentidega seonduvad G20 lubadused: kohustus kaubelda tuletisinstrumentidega reguleeritud kauplemiskohtades, kaubatuletisinstrumentide positsioonide piirangute ja neist teavitamise kohustuse kehtestamine, investeerimisühingu määratluse laiendamine, et oleksid hõlmatud ka need ühingud, mis kauplevad kaubatuletisinstrumentidega finantstegevusena;
            
            
               hõlbustades VKEde juurdepääsu kapitalile: VKEde kasvuturu märgistuse loomine;
            
            
               tõhustades investorikaitset: hüvesid käsitlevate reeglite täiustamine, keeld saada hüvesid sõltumatu nõustamise eest ja uued tootejuhtimise eeskirjad;
            
            
               pidades sammu tehnoloogia arenguga: välkkauplemise reguleerimine ja nõuete kehtestamine välkkauplemist kasutavatele kauplemiskohtadele ja ühingutele;
            
            
               kehtestades mittediskrimineerivat juurdepääsu käsitlevad sätted kauplemis-ja kauplemisjärgsetele teenustele kauplemisel finantsinstrumentidega, eriti börsil kaubeldavate tuletisinstrumentide puhul; 
            
            
               karmistades ja ühtlustades karistusi ning tagades asjaomaste pädevate asutuste tõhusa koostöö.
            
            
               Kokkuvõttes on MiFID II / MiFIRi regulatiivse paketi üldine eesmärk ühtlustada finantsturgudel konkurentsitingimusi ja anda turgudele võimalus edendada majandust, töökohtade loomist ja kasvu.
            
            
               Komisjoni delegeeritud õigusakti eesmärk on määrata kindlaks kolmandate riikide keskpankade loetelu, kelle vastaspooled on mittekapitaliinstrumentidega tehtavate tehingute puhul, mille eesmärk on viia ellu raha-, valuuta- ja finantsstabiilsuspoliitikat, vabastatud kauplemiseelse ja -järgse läbipaistvuse nõuete täitmisest.
            
            
               1.2.Õiguslik taust ja õiguslik külg
            
            
               MiFIRis sätestatud nõuete täpsustamiseks on vastavalt Euroopa Liidu toimimise lepingu artiklile 290 antud komisjonile õigus võtta vastu delegeeritud õigusakte ja määrata neis kindlaks teatavad elemendid, kui kaasseadusandjad on pidanud vajalikuks sellised õigused komisjonile anda, seoses erandiga MIFIRi kohastest kauplemiseelse ja -järgse läbipaistvuse nõuetest kolmandate riikide keskpankade suhtes tehingute puhul, mille eesmärk on viia ellu raha-, valuuta- ja finantsstabiilsuspoliitikat.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Euroopa Komisjon tugines järelduste tegemisel Euroopa Poliitikauuringute Keskuse ja Bologna Ülikooli tehtud välisuuringule „Kolmandate riikide keskpankade ja muude asutuste suhtes turukuritarvituse määruse (MAR) ja finantsinstrumentide turgude määruse (MiFIR) alusel kohaldatavad erandid“. Kõnealune uuring põhineb kolmandate riikide jurisdiktsiooni alla kuuluvatele keskpankadele esitatud küsimustikul. Selles analüüsitakse kolmandate riikide keskpankade õiguslikku kohtlemist seoses kauplemiseelse ja -järgse läbipaistvusega, nende tegevusraamistiku läbipaistvusega ja liidus toimuva kauplemistegevuse ulatusega. Delegeeritud õigusakti eelnõu avaldati neljanädalaseks konsultatsiooniks, mis lõppes 4. mail 2017. Avaliku konsultatsiooni raames ei esitatud mingeid märkusi.
            
         
         
            
               3.DELEGEERITUD ÕIGUSAKTI ÕIGUSLIK KÜLG
            
            
               Määruse (EL) nr 600/2014 artikli 1 lõikega 6 on kehtestatud erand kauplemiseelse ja -järgse läbipaistvuse nõuetest tehingute puhul, mille vastaspool on Euroopa Keskpankade Süsteemi (EKPS) liige ning see tehing on tehtud, viimaks ellu raha-, valuuta- ja finantsstabiilsuspoliitikat, milleks kõnealune EKPSi liige on seaduslikult volitatud ning kui kõnealune liige on oma vastaspoolt eelnevalt teavitanud, et tehingu suhtes tehakse erand. 
            
            
               Vastavalt määruse (EL) nr 600/2014 artikli 1 lõikele 9 on komisjonil õigus võtta vastu delegeeritud õigusakte, et laiendada kõnealust erandit kolmandate riikide teatavatele keskpankadele. 
            
            
               Käesoleva delegeeritud määrusega rakendatakse määrusest (EL) nr 600/2014 tulenevat õigust ja määratakse kindlaks kolmandate riikide keskpangad, kelle suhtes kohaldatakse erandit, mida vastavalt määruse (EL) nr 600/2014 artikli 1 lõikele 6 kohaldatakse EKPSi liikmete suhtes.
            
            
               KOMISJONI DELEGEERITUD MÄÄRUS (EL) …/…,
            
            
               12.6.2017,
            
            
               millega täiendatakse Euroopa Parlamendi ja nõukogu määrust (EL) nr 600/2014 seoses kauplemiseelse ja -järgse läbipaistvuse nõuetest erandi tegemisega teatavate kolmandate riikide keskpankade suhtes tehingute puhul, mille eesmärk on viia ellu raha-, valuuta- ja finantsstabiilsuspoliitikat 
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 15. mai 2014. aasta määrust (EL) nr 600/2014 finantsinstrumentide turgude kohta ning millega muudetakse määrust (EL) nr 648/2012,
                  4
                eriti selle artikli 1 lõiget 9,
            
            
               ning arvestades järgmist:
            
            
               (1)Tehingute suhtes, mille vastaspooled on Euroopa Keskpankade Süsteemi (EKPS) liikmed, kohaldatakse vastavalt määruse (EL) nr 600/2014 artikli 1 lõikele 6 erandit kauplemise läbipaistvuse nõuetest, kui kõnealuste tehingute eesmärk on viia ellu raha-, valuuta- ja finantsstabiilsuspoliitikat.
            
            
               (2)Sellist erandit määruse (EL) nr 600/2014 kohaldamisalast võib vastavalt määruse (EL) nr 600/2014 artikli 1 lõikele 9 asjaomaste tingimuste täitmise korral laiendada teatavatele kolmandate riikide keskpankadele ning Rahvusvaheliste Arvelduste Pangale, keda kõnealuse erandi kohaldamisel käsitatakse vastavalt määruse (EL) nr 600/2014 artikli 1 lõikele 9 kolmanda riigi keskpangaga samaväärsena. Selleks koostas ja esitas komisjon Euroopa Parlamendile ja nõukogule aruande, milles hindas keskpankade rahvusvahelist kohtlemist kolmandates riikides. Aruandes analüüsiti keskpankade, sealhulgas EKPSi liikmed, kohtlemist kolmandate riikide õigusraamistikes ja liidu regulatiivsete avalikustamisnõuete võimalikku mõju kolmandate riikide keskpankade tehingutele. Analüüsi põhjal jõuti aruandes järeldusele, et on vaja kohaldada erandit määruse (EL) nr 600/2014 kohastest kauplemise läbipaistvuse nõuetest paljude kolmandate riikide keskpankade suhtes ja seega on asjakohane laiendada erandit ka kõnealuste kolmandate riikide keskpankadele.
            
            
               (3)Käesolevas määruses sätestatud selliste kolmandate riikide keskpankade loetelu, kelle suhtes kohaldatakse erandit, tuleks vajaduse korral läbi vaadata, sealhulgas et vajaduse korral laiendada erandit muudele kolmandate riikide keskpankadele, keda ei ole veel loetellu lisatud, või arvata sellised avaliku sektori asutused loetelust välja.
            
            
               (4)Käesoleva määrusega ette nähtud meetmed on kooskõlas Euroopa väärtpaberikomitee eksperdirühma seisukohtadega,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Kolmandate riikide keskpangad, kelle suhtes kohaldatakse erandit
            
            
               (määruse (EL) nr 600/2014 artikli 1 lõige 9)
            
         
         
            
               Määruse (EL) nr 600/2014 artikli 1 lõikeid 6 ja 7 kohaldatakse käesoleva määruse I lisas loetletud Rahvusvaheliste Arvelduste Panga ja kolmandate riikide keskpankade suhtes. 
            
            
               Artikkel 2
            
            
               Jõustumine
               
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 12.6.2017
            
            
               
                     Komisjoni nimel
               
               
                     president
                     Jean-Claude JUNCKER
               
            
            
                     
                        
                           
                     
                  
               
         
         
            
                  
                     (1)
                  Euroopa Parlamendi ja nõukogu 15. mai 2014. aasta määrus (EL) nr 600/2014 finantsinstrumentide turgude kohta ning millega muudetakse määrust (EL) nr 648/2012 (ELT L 173, 12.6.2014, lk 84).
               
               
                  
                     (2)
                  Euroopa Parlamendi ja nõukogu 15. mai 2014. aasta direktiiv 2014/65/EL finantsinstrumentide turgude kohta ning millega muudetakse direktiive 2002/92/EÜ ja 2011/61/EL (ELT L 173, 12.6.2014).
               
               
                  
                     (3)
                  Euroopa Parlamendi ja nõukogu 21. aprilli 2004. aasta direktiiv 2004/39/EÜ finantsinstrumentide turgude kohta, millega muudetakse nõukogu direktiive 85/611/EMÜ ja 93/6/EMÜ ning Euroopa Parlamendi ja nõukogu direktiivi 2000/12/EÜ ja tunnistatakse kehtetuks nõukogu direktiiv 93/22/EMÜ (ELT L 145, 30.4.2004, lk 1).
               
               
                  
                     (4)
                  ELT L 173, 12.6.2014, lk 84.
               
            
      
    ---documentbreak--- 
      
         
         
            
               LISA
            
            
               1.Austraalia:
            
            
               –Austraalia Reservpank
            
            
               2.Brasiilia:
            
            
               –Brasiilia Keskpank
            
            
               3.Kanada:
            
            
               –Kanada Pank
            
            
               4.Hongkongi erihalduspiirkond:
            
            
               –Hongkongi rahandusamet
            
            
               5.India:
            
            
               –India Reservpank
            
            
               6.Jaapan:
            
            
               –Jaapani Pank
            
            
               7.Mehhiko:
            
            
               –Mehhiko Pank
            
            
               8.Korea Vabariik:
            
            
               –Korea Pank
            
            
               9.Singapur:
            
            
               –Singapuri rahandusamet
            
         
         
            
               10.Šveits:
            
            
               –Šveitsi Keskpank
            
            
               11.Türgi:
            
            
               –Türgi Vabariigi Keskpank
            
            
               12.Ameerika Ühendriigid:
            
            
               –
                     Föderaalreservi süsteem;
            
            
               13.Rahvusvaheliste Arvelduste Pank